Leif Ove Andsnes

Leif Ove Andsnes (født 7. april 1970 i Haugesund) er en norsk klassisk pianist. Han er Norges mest kjente pianist på 2000-tallet. Han har mottatt en rekke priser og utmerkelser i inn- og utland. Med sine elleve Spellemannpriser, blant annet Årets spellemann for 1998, er han den artist som har vunnet flest Spellemannstatuetter.


== Biografi ==


=== Årene 1970–1987 ===
Andsnes er eldste barn av lektor Steinar Andsnes (1947–) og lektor Sissel Austevik (1947–). Begge foreldrene er utdannede musikklærere, og Leif Ove fikk sin første klaverundervisning hjemme på Håvik, Karmøy, allerede som fireåring. Åtte år gammel fikk Andsnes plass ved Karmøy musikkskole. Her studerte han i seks år hos Laila Unni Laurendz Pedersen, etterfulgt av to år under Terje Mathisen, som på den tiden var fylkesmusiker i Rogaland. Sin første klaveraften holdt Andsnes i Haugesund Billedgalleri i 1984, bare 14 år gammel.
I 1985, mot slutten av skolegangen ved Bø ungdomsskole på Karmøy, begynte Andsnes å pendle til Bergen annenhver helg for å ta timer med den tsjekkiske klaverpedagogen Jiří Hlinka. Hlinka var Imponert over Andsnes' talent og overtalte foreldrene til å sende ham til Bergen Musikkonservatorium, i dag Griegakademiet, rett etter ungdomsskolen. Etter et strålende prøvespill våren 1986, begynte Andsnes studiene ved Musikkakademiet høsten 1986. Allerede i februar 1987 vant han Hindemith-prisen i Frankfurt am Main. Deretter følger tre bejublede predebutkonserter på Karmøy, i Bergen og i Stavanger, før selve konsertdebuten i Universitetets aula i Oslo den 6. mai 1987. Samtidig ble Andsnes´ første LP lansert; innspillingen ble gjort i Askøyhallen utenfor Bergen.


=== Årene 1988–1995 ===
I mai 1988 vant Andsnes 2. pris ved Eurovisjonens konkurranse for unge musikere i Amsterdam. Snaue to uker etter var han tidenes yngste solist i Griegs a-moll-konsert under Festspillene i Bergen, en fremførelse som ble direktesendt på NRK-TV. Musikkretser i USA fattet snart interesse for den unge norske pianisten, og Andsnes gjorde sin amerikanske debut i New York 4. mars 1989, etterfulgt av flere konserter i Washington D.C. og Canada. I august samme år debuterte også Andsnes på Festspillene i Edinburgh og musikkfestivalen i Lanaudière. I november 1989 inngikk Andsnes en treårskontrakt med plateselskapet Virgin Classics.
I 1990 spilte Andsnes sin første konsert i USA med fullt orkester, under The Blossom Festival med Cleveland Symphony Orchestra og dirigenten Neeme Järvi. Samme år undertegnet Andsnes, Ole Edvard Antonsen, Truls Mørk og Marianne Thorsen en sponsoravtale med Statoil til en verdi av 1 million kroner. I mai 1991 holdt Andsnes en kritikerrost Chopin-aften under Festspillene i Bergen, før han i juli samme år debuterte med Los Angeles Philharmonic i Hollywood Bowl. Den 15. februar 1992 spilte han sin første konsert med Berliner Philharmoniker, og spilte senere samme år for første gang under Proms-konsertene i Royal Albert Hall. I 1993 turnerte han i Japan med Bergen Filharmoniske Orkester, og den 12. juni 1993 – på 150-årsdagen for Griegs fødsel – fremførte han Griegs klaverkonsert under Festspillene i Bergen. Fra 1993 ble Andsnes også kunstnerisk leder for Risør Kammermusikkfest, en stilling han delte med bratsjisten Lars Anders Tomter.
I 1993 og 1994 turnerte Andsnes med Rakhmaninovs 3. klaverkonsert i Europa og USA. Han ble da berømmet for sin «tekniske sikkerhet, sensitivitet og udemonstrerende virtuositet». I mars 1994 returnerte Andsnes til Japan for en serie av solo-recitals og konserter med Los Angeles Philharmonic under ledelse av Esa-Pekka Salonen. Sommeren 1994 spilte han for første gang i Australia, med ABC Orchestra.
I mai 1995 besøkte Andsnes Japan for tredje gang med Japan-filharmonien og Neeme Järvi. Sommeren 1995 spilte han på the Proms for andre gang; da med Philharmonia Orchestra ledet av Leonard Slatkin. I november 1995 opptrådte Andsnes med Danmarks Radio Symfoni Orkester dirigert av Ulf Schirmer, på deres store turné i Tyskland og Østerrike. Samme år ble Andsnes' innspilling av Griegs klaverkonsert kåret av VG til historiens beste gjort av en norsk solist.


=== Årene 1996–2011 ===
1996 førte med seg Andsnes' Paris-debut, samt en fjerde reise til Japan – denne gang med Oslo-filharmonien. I mars 1996 ga Andsnes en rekke solo-recitals i Europa, før han under Proms spilte Rachmaninovs 3. klaverkonsert med BBC National Orchestra of Wales under ledelse av Tadaaki Otaka. På høsten signerte han en fem-platers kontrakt med EMI Classics, og var også en av de nominerte til Nordisk råds musikkpris. Andsnes debuterer med New York Philharmonic i 1997, og er samme år 'Årets Festspillmusiker' ved Festspillene i Bergen. En europaturné følger i 1998 med Detroit Symphony Orchestra.
I mars 1999 debuterte Andsnes med stor suksess i Carnegie Hall i New York, og ble i november 2001 den første musikeren i historien som får sin egen serie på Barbican Centre i London. I januar/februar 2002 holdt Andsnes en serie konserter med New York Philharmonic, og turnerte i tillegg kontinentet fra øst til vest med fiolinisten Christian Tetzlaff. I juni var Andsnes igjen solist med Griegs a-moll under Festspillene i Bergen. Den samme konserten spilte Andsnes også ved direktesendte Last Night of the Proms, den 14. september. Dette året ble han også utnevnt til kommandør av St. Olavs Orden.
Den 20. mars 2005 debuterte Andsnes i Moskva med Griegs klaverkonsert og Rakhmaninovs 2. klaverkonsert. Samme år urfremførte Andsnes samtidskomponisten Marc-André Dalbavies klaverkonsert under BBC Proms.
I oktober 2011 havnet Andsnes' innspilling av Rakhmaninovs klaverkonserter nr. 3 og 4 på 49. plass i Morgenbladets liste over historiens 100 beste norske utgivelser. Senere samme måned kom innspillingen av Griegs «Ballade i g-moll» på 32. plass i samme kåring.


== Privatliv ==
Leif Ove Andsnes er gift med Ragnhild Lothe, som er hornist i Bergen Filharmoniske Orkester. Paret har tre barn, en datter født i 2010, og tvillinger født våren 2013.  Familien er bosatt i Bergen.


== Diskografi ==


=== DVD-er ===
2004: The Verbier Festival & Academy 10th Anniversary Piano Extravaganca, RCA Red Seal – innspillinger med flere pianister
2005: Leif Ove Andsnes plays Bach & Mozart – med Det Norske Kammerorkester. EMI Classics 0946 3 10436 9 7
2007: Ballad For Edvard Grieg. EMI Classics 50999 5 12128 9 6
2007: The Cleveland Orchestra at Carnegie Hall (2007) – med Dorothea Röschmann (sopran), The Cleveland Orchestra, Franz Welser-Möst (dirigent). Euroarts DVD NTSC 2056578
2016: Concerto – A Beethoven Journey – med Mahler Chamber Orchestra. SEV189


== TV-opptredener ==
Solistportrett: Eyvind Solås intervjuer Leif Ove Andsnes (Sendt første gang 5. mai 1987 på NRK); 20 minutter langt program. Programleder: Eyvind Solås.To norske ess (Sendt første gang 18. april 1990 på NRK) – Andsnes og Truls Mørk spiller Adagio og Allegro av Robert Schumann; 22 minutter. Programleder: Erik Østby.Først & sist (Sendt første gang 11. februar 2000 på NRK 1), sesong 3, episode 5 – Andsnes er en av gjestene. Programleder: Fredrik SkavlanLeif Ove Andsnes spiller Grieg (Sendt første gang 30. desember 2001 på NRK 1), 22 minutter. Regi: Willy RustadLeif Ove Andsnes – En trollmann ved klaveret (Sendt første gang 3. februar 2002 på NRK 1), 55 minutter. Regi: Anne Elisabeth Andersen.The South Bank Show: Leif Ove Andsnes (Sendt første gang 24. februar 2002 på ITV1), sesong 25, episode 576. Vert: Melvyn Bragg.Last Night of the Proms (Direktesendt 14. september 2002 på NRK 1) – Andsnes spiller Griegs klaverkonsert.Først & sist (Sendt første gang 29. november 2002 på NRK 1), sesong 8, episode 12 – Andsnes er en av gjestene. Programleder: Fredrik Skavlan.Store studio (Sendt første gang 7. februar 2005 på NRK 1), sesong 6, episode 4 – Andsnes er en av gjestene. Programleder: Hans Olav Brenner.Fakta på lørdag: Ballade for Edvard Grieg (Sendt første gang 1. september 2007 på NRK 1), 55 minutter. Programansvarlig: Steinar Birkeland.Hovedscenen: Leif Ove Andsnes spiller Ballade av Edvard Grieg (Sendt første gang 2. september 2007 på NRK 1), 25 minutter.Hovedscenen: Leif Ove Andsnes i Carnegie Hall (Sendt første gang 28. oktober 2007 på NRK 2), 75 minutter.Hovedscenen: Bergen Filharmoniske Orkester og Leif Ove Andsnes (Sendt første gang 2. desember 2007 på NRK 2) – Andsnes spiller Griegs klaverkonsert under Bergen Filharmoniske Orkesters gallakonsert i Grieghallen 6. september 2007, 55 minutter. Programleder: Arild Erikstad.Grosvold (Sendt første gang 22. februar 2008 på NRK 1) – Andsnes er en av gjestene. Programleder: Anne Grosvold.Ansikt til ansikt (Sendt første gang 13. januar 2009 på NRK 1), 30 minutter. Programleder: Morten Krogvold.Hovedscenen: Leif Ove Andsnes og Det Norske Kammerorkester (Sendt første gang 30. august 2009 på NRK 2), 80 minutter. Programleder: Arild Erikstad.Viggo på lørdag: Leif Ove Andsnes (Sendt første gang 31. oktober 2009 på NRK 1), 30 minutter. Programleder: Viggo Johansen.Folk: Høyt spill – med Leif Ove Andsnes (Sendt første gang 12. desember 2009 på NRK 1), 58 minutter. Programansvarlig: Steinar Birkeland.Hovedscenen: Leif Ove Andsnes spiller Rachmaninovs klaverkonsert nr. 3 (Sendt første gang 28. mars 2010 på NRK 2), 40 minutter. Programleder: Arild Erikstad.Hovedscenen: Leif Ove Andsnes i Grieghallen (Sendt første gang 3. april 2011 på NRK 2) – Andsnes spiller Ketil Hvoslefs klaverkonsert; 30 minutter. Programleder: Arild Erikstad.Norsk attraksjon – Det fantastiske flygel (Sendt første gang 25. februar 2012 på NRK 1), sesong 3, episode 8 – Andsnes spiller «Å Vestland, Vestland» sammen med Linda Eide; 7 minutter. Programleder: Linda Eide.Meisterklasse - Tre dagar med Andsnes (Sendt første gang 2. september 2012 på NRK 1) – Andsnes er pianolærer i tre dager for Christian Sommerfelt og Julie Yuqing; 43 minutter. Regi: Elin Helgheim.Skavlan: Niklas kjører Leif Ove Andsnes (Sendt første gang 28. februar 2014 på NRK1), 8 minutter.Lindmo (Sendt første gang 18. oktober 2014 på NRK 1) – Andsnes er gjest og spiller sistesatsen fra Beethovens 5. klaverkonsert sammen med KORK; 60 minutter langt program. Programleder: Anne Lindmo.


== Priser og utmerkelser ==


== Litteratur ==
Ellefsen, Kirsti: “- Selvfølgelig er jeg selvsentrert. En dags pause med Leif Ove Andsnes”, Magasinet Livsstil nr. 1/2004, sidene 8-14.
Finch, Hilary: “Leif, the Universe and Everything”, BBC Music Magazine nr. 5/2001, sidene 24-26.
Frøytlog, Bente: “Arvelig belastet”, Dagbladet Magasinet 11. oktober 2003, sidene 24-27.
Hansen, Jan E.: “Leiv Ove Andsnes – Han og verden venter på hverandre”, sidene 115-124 i PÅ TOPP – Portretter av 15 norske musikere (Kjell Bækkelund, red.), utgitt på Grøndahl og Dreyers Forlag AS, Oslo, 1992.
Hillveg, Kjell: Biografi om Andsnes i Store norske leksikon
Jaffé, Daniel: ”Leader of the Rach”, BBC Music Magazine nr. 9/2005, sidene 24-28.
Jolly, James: “Winter in Summer”, Gramophone nr. 9/2004, sidene 22-25.
Kvalbein, Astrid: Leif Ove Andsnes: I og med musikken. Biografi utgitt 2005 på Det Norske Samlaget, ISBN 82-521-6526-5
Norris, Geoffrey: ”Festivalbyen Risør”, Klassisk Musikkmagasin nr. 2/2001, sidene 44-45.
Opedal, Hallgeir: ”På kjøret – igjen”, Dagbladet Magasinet 17. februar 2001, sidene 36-38.
Pedersen, Jostein: ”Leif Ove Andsnes – Portrettet”, Klassisk Musikkmagasin nr. 4/2000, sidene 8-14.
Pedersen, Jostein: ”London Calling”, Klassisk Musikkmagasin nr. 3/2001, sidene 26-28.
Pedersen, Jostein: ”From Bergen with love”, Klassisk Musikkmagasin nr. 4/2005, sidene 38-40.
Quinn, Michael: ”A challenging homecoming”, Gramophone nr. 3/2002, sidene 8-11.
Storhaug, Eldri Espedal: ”Hjem til jul på Karmøy”, Stavanger Aftenblad 28. desember 2002, side 41.
Willmes, G.: "Der Poet aus dem Norden" i Fono Forum nr. 6 2003, sidene 24-27.


== Referanser ==


== Eksterne lenker ==
Offisielt nettsted 
(en) Leif Ove Andsnes – kategori av bilder, video eller lyd på Commons 
(en) Leif Ove Andsnes – galleri av bilder, video eller lyd på Commons 
(en) Leif Ove Andsnes på Internet Movie Database 
(en) Leif Ove Andsnes hos The Movie Database 
(en) Leif Ove Andsnes på Discogs 
(en) Leif Ove Andsnes på MusicBrainz 
(en) Leif Ove Andsnes på Spotify 
(en) Leif Ove Andsnes på Songkick 
(en) Leif Ove Andsnes på AllMusic 
Leif Ove Andsnes på Twitter 
Leif Ove Andsnes på Facebook 
Leif Ove Andsnes på Myspace Andsnes på EMI Records Arkivert 27. september 2007 hos Wayback Machine.
Andsnes i nrk.no
IMG Artists Arkivert 22. mars 2019 hos Wayback Machine.
Andsnes i amazon.com
Andsnes i pro arte international management
Risør Kammermusikkfest